钦定古今图书集成/明伦汇编/官常典/第394卷 > 崔元亮
## 钦定古今图书集成/明伦汇编/官常典/第394卷 > 崔元亮

按《唐书》本传：“元亮，字晦叔，磁州昭义人。贞元初，擢进
士第，累署诸镇幕府。父丧，客高邮，卧苫终制，地下湿，
因得痹病，不乐进取。元和初，召为监察御史，累转驾
部员外郎。清慎介特，澹如也。稍迁密、歙二州刺史。歙
人马牛生驹犊，官籍蹄噭，故吏得为奸。元亮焚其籍一不问民山处输租者苦之，下令许计斛输钱，民赖”
其利。历湖、曹二州，辞曹不拜。太和四年，由太常少卿
改谏议大夫，朝廷推为宿望，拜右散骑常侍。每迁官，
辄让形于色。郑注构宋申锡，捕逮仓卒，内外震骇。元
亮率谏官叩延英苦诤，反复数百言。文宗未谕，元亮
置笏在陛曰：“孟轲有言，众人皆曰：‘杀之未可也，卿大
夫皆曰：‘杀之未可也’，天下皆曰：‘杀之然后察之，乃寘
于法。今杀一凡庶，当稽典律，况欲诛宰相乎？臣为陛
下惜天下法，不为申锡言也’’。”俯伏流涕。帝感悟，众亦
服其不挠，由此名重朝廷。顷之，移疾归东都，召为虢
州刺史。卒，年六十六，赠礼部尚书。元亮晚好黄、老清
静术，故所居官未久辄去。遗言：“山东士人利便近，皆
葬两都。吾族未尝迁，当归葬滏阳，正首丘之义。”诸子
如命。